เปิดศักราชกับสินค้าใหม่ในตลาดทุนปี 2554
....สุรีรัตน์ สุรเดชะ
29 ต.ค. 2565

....สุรีรัตน์ สุรเดชะ
เริ่มต้นปีใหม่กันมาเกือบครึ่งเดือนแล้วนะคะ ท่านผู้ลงทุนที่กำลังมองหาทางเลือกการลงทุนใหม่ๆ ในปีกระต่ายทอง เนื่องจากเห็นว่าการลงทุนในสินค้าเดิมๆ เช่น กองทุนรวมพันธบัตรเกาหลี หุ้นกู้หรือหุ้นในตลาดหลักทรัพย์ไทยที่มีอยู่ในปัจจุบันไม่ค่อยน่าสนใจหรือไม่ท้าทายเหมือนแต่ก่อนเสียแล้ว ลองมาดูกันว่าปี 2554 นี้ จะมีสินค้าอะไรใหม่ๆ ให้ลงทุนกันบ้าง
ย้อนไปดูในปี 2553 ที่ผ่านมาสักนิด เรามีโอกาสได้ลงทุนในสินค้าใหม่ๆ กันหลายประเภท ตั้งแต่สินค้าซึ่งเป็นที่นิยมของผู้ลงทุนที่ชื่นชอบทองคำอย่าง Gold Futures 10 บาท ที่เปิดโอกาสให้ผู้ลงทุนหน้าใหม่ได้เข้ามาสัมผัสการลงทุนในสัญญาซื้อขายล่วงหน้าทองคำได้โดยใช้เงินลงทุนไม่มาก นอกจากนี้ก็มีสัญญาซื้อขายล่วงหน้าที่อ้างอิงกับอัตราดอกเบี้ยตัวแรกออกมาให้ได้ซื้อขายกันคือสัญญาซื้อขายล่วงหน้าที่อ้างอิงกับอัตราดอกเบี้ยของพันธบัตรรัฐบาลอายุ 5 ปี ซึ่งเป็นสินค้าสำหรับผู้ลงทุนที่ต้องการบริหารความเสี่ยงจากความผันผวนของอัตราดอกเบี้ยนั่นเอง ท่านที่ยังไม่คุ้นเคยกับสินค้าเหล่านี้สามารถหาความรู้เพิ่มเติมได้จากบทความในเว็บไซต์ของ ก.ล.ต. www.sec.or.th/education ค่ะ
สำหรับในปี 2554 ตลาดทุนบ้านเราน่าจะมีโอกาสได้เห็นสินค้าใหม่ๆ เรียงแถวกันเข้ามาเป็นทางเลือกให้กับผู้ลงทุนไทยกันหลายอย่างด้วยกันค่ะ เริ่มจากสินค้าสำหรับผู้ลงทุนที่ชื่นชอบการลงทุนที่ได้รับผลตอบแทนสม่ำเสมอประเภทตราสารหนี้ ก็จะมีตราสารอิสลามที่มีชื่อเรียกว่า ศุกูก (Sukuk) ซึ่งจะเปิดโอกาสการลงทุนให้กับผู้ลงทุนที่นับถือศาสนาอิสลาม เนื่องจากเป็นตราสารที่ให้ผลตอบแทนในลักษณะที่ไม่ขัดต่อหลักศาสนาและเป็นทางเลือกการลงทุนเพิ่มเติมสำหรับผู้ลงทุนทั่วไปด้วยค่ะ
ส่วนผู้ที่ชื่นชอบการลงทุนในหุ้น ก็จะมีโอกาสได้ลงทุนในหุ้นต่างประเทศกันอย่างสะดวกสบายขึ้น เนื่องจาก ก.ล.ต.ได้ออกหลักเกณฑ์อนุญาตให้หุ้นต่างประเทศสามารถเข้ามาจดทะเบียนซื้อขายในตลาดหุ้นไทยได้แล้ว จึงเป็นอีกช่องทางที่จะเพิ่มโอกาสในการสร้างผลตอบแทนให้กับท่านผู้ลงทุนค่ะ 
สำหรับผู้ลงทุนที่ต้องการกระจายการลงทุนไปในกองทุนรวมประเภทต่างๆ ก็จะมีกองทุนรวมประเภทใหม่ๆ มาให้เลือกลงทุนกันอย่างหลากหลาย เริ่มจากกองทุนรวมโครงสร้างพื้นฐาน หรือ Infrastructure Fund ที่จะเป็นช่องทางให้ผู้ที่สนใจในกิจการสาธารณูปโภคต่างๆ ที่เป็นโครงสร้างพื้นฐานของประเทศ เช่น ไฟฟ้า ประปา ถนนหรือทางพิเศษ เป็นต้น ได้ลงทุนกัน ซึ่งนอกจากจะได้รับผลตอบแทนจากการลงทุนในกิจการเหล่านั้นแล้ว ยังได้มีส่วนช่วยพัฒนาโครงสร้างพื้นฐานของประเทศไปพร้อมๆ กันด้วย
ท่านผู้ลงทุนที่ชอบสินค้าโภคภัณฑ์อย่างทองคำ ปัจจุบันเราก็มีกองทุนรวมทองคำ (Gold Fund) ที่นำเงินไปลงทุนต่อใน Gold Fund ในต่างประเทศอีกทอดหนึ่งให้ได้ลงทุนกันอยู่แล้วนะคะ แต่ในปี 2554 นี้ ก็จะมีทางเลือกเพิ่มเติมให้กับท่านที่นิยมกองทุนรวมประเภทนี้กันค่ะ โดยจะมี Gold Fund แบบที่ลงทุนในทองคำในประเทศได้แล้ว ทำให้สามารถลดภาระค่าธรรมเนียมที่ซ้ำซ้อนไปได้ค่ะ ซึ่ง Gold Fund นี้ก็จะมีกองแบบที่ไปลงทุนในทองคำแท่ง (ทอง 96.5% หรือ 99.99%) ได้โดยตรงเลยค่ะ อีกทั้งยังมีกองทุนรวมอีทีเอฟทองคำ (Gold ETF) ที่สามารถซื้อขายหน่วยลงทุนผ่านโบรกเกอร์ต่างๆ ได้ ด้วยราคา RealTime เลย จะสะดวกและคล่องตัวมากขึ้นเลยละค่ะ
นอกจากกองทุนรวมอีทีเอฟทองคำแล้ว ก็จะมีกองทุนรวม ETF ต่างประเทศอีกหลากหลายประเภทที่จากนี้ไปสามารถนำเข้ามาจดทะเบียนซื้อขายในตลาดหลักทรัพย์ไทยได้อีกด้วยค่ะ
กองทุนรวมประเภทสุดท้ายที่จะแนะนำกันในครั้งนี้ เป็นกองทุนรวมสำหรับผู้ที่สนใจลงทุนในอสังหาริมทรัพย์ ก็จะมีกองทรัสต์เพื่อการลงทุนในอสังหาริมทรัพย์ หรือที่เรียกสั้นๆ ว่า REIT (Real Estate Investment Trust) มีลักษณะคล้ายกองทุนรวมอสังหาริมทรัพย์แบบเดิม แต่เพิ่มประเภทอสังหาริมทรัพย์ที่กองทุนรวมสามารถไปลงทุนได้ ทำให้ผู้ลงทุนมีทางเลือกที่จะลงทุนในอสังหาริมทรัพย์ได้หลากหลายประเภทมากขึ้นกว่าเดิมค่ะ
ถึงตรงนี้ ท่านผู้อ่านคงจะเริ่มตื่นเต้นกับสินค้าใหม่ๆ ที่จะมีมาให้เห็นในตลาดทุนบ้านเราแล้วใช่ไหมคะ นี่เป็นเพียงข้อมูลเบื้องต้นเท่านั้นค่ะ เมื่อสินค้าเหล่านี้เข้ามาให้ซื้อขายกันจริงๆ เมื่อไหร่ คงได้มีโอกาสมาเล่าให้ฟังในรายละเอียดกันอีกครั้ง อย่างไรก็ตาม อย่าลืมว่า ก่อนตัดสินใจลงทุนกับสินค้าใดๆ ควรศึกษาข้อมูลของสินค้านั้นว่ามีลักษณะเฉพาะอย่างไร มีความเสี่ยงในระดับที่ยอมรับได้หรือไม่ โดยอาจสอบถามจากพนักงานของบริษัทจัดการลงทุน (บลจ.) เจ้าหน้าที่การตลาดของบริษัทหลักทรัพย์ (บล.) หรือพนักงานของธนาคารที่ท่านติดต่ออยู่ และค้นคว้าข้อมูลจากแหล่งต่างๆ ที่มีมากมาย เพื่อเตรียมความพร้อม ทั้งนี้ ท่านสามารถติดตามความคืบหน้าของสินค้าเหล่านี้ได้ทางแหล่งข้อมูลของ ก.ล.ต. ที่ www.sec.or.th/education และ www.sec.or.th/ข่าว ค่ะ แล้วพบกันใหม่คราวหน้า สวัสดีค่ะ